केंद्र ने 10 राज्यों में 28 परियोजनाओं को मंजूरी दी, पैदा होंगे 10 हजार रोजगार के अवसर
इन परियोजनाओं पर 320.33 करोड़ रुपये की लागत आएगी और इसके लिए खाद्य प्रसंस्करण उद्योग मंत्रालय द्वारा 107.42 करोड़ रुपये का अनुदान दिया जाएगा
नई दिल्ली. अंतर-मंत्रालयी अनुमोदन समिति (आईएमएसी) की शनिवार को हुई बैठक में 10 राज्यों में फैली 28 परियोजनाओं को मंजूरी दी गई है। इन परियोजनाओं से लगभग 10,000 लोगों के लिए रोजगार पैदा होने की संभावना है, जिसे बैठक में सीईएफपीपीसी योजना के तहत मंजूरी दी गई है।बैठक की अध्यक्षता केंद्रीय कृषि और किसान कल्याण, ग्रामीण विकास एवं खाद्य प्रसंस्करण उद्योग मंत्री नरेंद्र सिंह तोमर ने की। इन परियोजनाओं पर 320.33 करोड़ रुपये की लागत आएगी और इसके लिए खाद्य प्रसंस्करण उद्योग मंत्रालय द्वारा 107.42 करोड़ रुपये का अनुदान दिया जाएगा।तोमर ने वीडियो कांफ्रेंस के माध्यम से आईएमएसी की बैठक की अध्यक्षता की। इस दौरान उन्होंने आवश्यक अनुदान-सहायता के लिए प्रधानमंत्री किसान संपदा योजना (पीएमकेएसवाई) के तहत खाद्य प्रसंस्करण और संरक्षण क्षमता (सीईएफपीपीसी) के निर्माण या विस्तार की योजना के तहत परियोजनाओंपर विचार किया। बैठक में उनके डिप्टी रामेश्वर तेली भी उपस्थित थे। योजना के प्रवर्तकों ने भी वर्चुअल बैठक में भाग लिया।